Diari Oficial de la Generalitat Valenciana


Sumari del DOGV 5747, del 22-04-2008 (2008/4829)

ORDRE de 16 d'abril de 2008, de la Conselleria d'Economia, Hisenda i Ocupació, per la qual s'establixen les bases que regulen les ajudes per a la creació i equipament de centres de formació sectorials en prevenció de riscos laborals.
-----------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5747

Data del DOGV
:   22-04-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/4829


Data del document
:   16-04-2008

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * organització patronal
    * sindicat
    * societat sense fins de lucre
    * suport econòmic
    * seguretat en el treball
    * formació professional
    * institució pública
    * ajuda pública

ORDRE de 16 d'abril de 2008, de la Conselleria d'Economia, Hisenda i Ocupació, per la qual s'establixen les bases que regulen les ajudes per a la creació i equipament de centres de formació sectorials en prevenció de riscos laborals. [2008/4829]  
La Llei 31/1995, de 8 de novembre, de Prevenció de Riscos Laborals, establix que la política en matèria de prevenció tindrà com a objecte la promoció de la millora de les condicions de treball, dirigida a elevar el nivell de protecció i de la seguretat i salut dels treballadors en el treball.   
De la mateixa manera, les administracions públiques fomentaran aquelles activitats amb vista a reduir els riscos laborals i a la promoció d'estructures eficaces de prevenció, ja que la lluita contra la sinistralitat laboral és una responsabilitat compartida d'empresaris, treballadors, administracions públiques i el conjunt de la societat.  
El teixit productiu de la Comunitat Valenciana constituït majoritàriament per menudes i mitjanes empreses, que sovint no compten amb els coneixements i recursos necessaris per a implantar en els seus centres de treball unes mesures de seguretat adequades, fa necessari que des de l'administració es fomente que les associacions empresarials, les organitzacions sindicals, les institucions i altres entitats realitzen accions en el camp de la prevenció que per la seua repercussió sectorial o professional faciliten que els seus resultats arriben a les empreses d'una manera més homogènia, sense que la seua grandària siga un obstacle insalvable per a accedir a unes condicions de seguretat i salut en el treball adequades.  
La prevenció dels riscos laborals ha d'estar concebuda com un element integrador present en totes les decisions empresarials i en tot l'àmbit de les relacions laborals, en totes les fases dels processos productius de béns i servicis, per la qual cosa les polítiques d'ocupació han de considerar la prevenció com un factor essencial d'estes.  
Una de les facetes més importants de la prevenció és la formació per això l'Ordre de 27 de setembre de 2005, modificada per la de 3 de maig de 2007, va establir les bases que regulaven les ajudes destinades a la creació i equipament de centres de formació sectorial en prevenció de riscos laborals.  
Raons d'harmonització d'ambdós textos, simplificació i agilitació del procediment en la convocatòria de les ajudes, així com perfilar més nítidament les obligacions i la forma de justificació documental pels seus beneficiaris, aconsella derogar les ordres mencionades i publicar una nova norma a fi d'establir les bases del règim d'ajudes per a la creació i equipament de centres de formació sectorials en prevenció de riscos laborals.   
En virtut d'això, en l'exercici de les competències que en esta matèria té atribuïdes la Comunitat Valenciana, i fent ús de les facultats atribuïdes per l'article 28 de la Llei 5/1983, de 30 de desembre, del Consell, i l'article 47.3 del Text Refós de la Llei d'Hisenda Pública de la Generalitat Valenciana,  
ORDENE  
Article únic  
S'aproven les bases que regiran les ajudes destinades a la creació i/o equipament de centres de formació sectorials en prevenció de riscos laborals en l'àmbit territorial de la Comunitat Valenciana.  
Les bases es contenen en l'annex de la present ordre i constituïxen el text normatiu i de procediment a què hauran d'acollir-se els destinataris del règim d'ajudes que s'hi establix.  
DISPOSICIONS ADDICIONALS  
Primera  
La conselleria d'Economia, Hisenda i Ocupació finançarà les ajudes a càrrec del programa 315.10, Condicions de Treball, Cooperativisme i Economia Social, línia pressupostària T4178.000. Durant els exercicis en què la present ordre romanga en vigor, es publicaran les dotacions anuals consignades en les lleis de pressupostos de la Generalitat i, si és el cas, aquelles dotacions addicionals que es proveïsquen per mitjà de modificacions pressupostàries autoritzades a este efecte.  
Segona  
En tractar-se d'ajudes dirigides a la realització d'inversions destinades a la creació i/o equipament de centres de formació sectorials en prevenció de riscos laborals en l'àmbit de la Comunitat Valenciana, i per la pròpia naturalesa dels destinataris, no complixen el requisit de l'avantatge econòmic ni el falsejament de la competència que afecte els intercanvis comercials entre els estats membres, per la qual cosa queden excloses de l'aplicació del principi d'incompatibilitat amb el mercat comú formulat en l'apartat 1 de l'article 87 del Tractat CE, i per tant no és obligatòria la notificació de les ajudes a la Comissió Europea.  
DISPOSICIÓ DEROGATÒRIA  
Queden derogades les ordres de 27 de setembre de 2005 i de 3 de maig de 2007 de la conselleria d'Economia, Hisenda i Ocupació, per les quals s'establixen les bases que regulen les ajudes per a la creació i equipament de centres de formació sectorials en prevenció de riscos laborals i es modifiquen estes, respectivament.  
DISPOSICIONS FINALS  
Primera  
Es faculta el director general de Treball, Cooperativisme i Economia Social per a dictar les instruccions i adoptar les mesures que considere oportunes per al desplegament i aplicació del que disposa la present ordre.  
Segona  
Contra el que disposa la present ordre, que posa fi a la via administrativa, podrà interposar-se recurs potestatiu de reposició davant de l'òrgan que l'ha dictat, en el termini d'un mes des de la seua publicació en el DOCV, o ser impugnada directament davant de l'ordre jurisdiccional contenciós administratiu, en el termini de dos mesos d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i l'article 46 de la Llei 29/1998, de 13 de juliol, reguladora de la Jurisdicció contenciosa administrativa.  
Tercera  
La present ordre entrarà en vigor l'endemà de la seua publicació en el Diari Oficial de la Comunitat Valenciana.  
València, 16 d'abril de 2008  
El vicepresident segon i conseller d'Economia, Hisenda i Ocupació,  
GERARDO CAMPS DEVESA  
ANNEX  
Bases que regulen les ajudes per a la creació i equipament de centres de formació sectorials en prevenció de riscos laborals en l'àmbit de la Comunitat Valenciana.  
Capítol I  
Disposicions generals  
Primera. Objecte i àmbit  
1. Les presents bases tenen com a objecte regular les ajudes econòmiques per a la realització d'inversions destinades a la creació i/o equipament de centres de formació sectorials en prevenció de riscos laborals en l'àmbit territorial de la Comunitat Valenciana.  
2. Només podran ser objecte d'ajuda les activitats que s'exercisquen dins de l'exercici econòmic en què es concedisquen i no admetran actuacions de caràcter pluriennal.   
Segona. Beneficiaris de les ajudes  
Podran ser beneficiaris de les ajudes les associacions empresarials, les organitzacions sindicals, les institucions públiques, les corporacions de dret públic i entitats privades sense ànim de lucre, l'àmbit territorial d'actuació de les quals es trobe a la Comunitat Valenciana i sempre que els seus fins tinguen directa relació amb les matèries objecte d'estes bases.  
No podran ser beneficiàries les entitats locals i les institucions que en depenen, així com els subjectes que incórreguen en les prohibicions recollides en els apartats 2 i 3 de l'article 13 de la Llei General de Subvencions.  
Tercera. Import de les ajudes i compatibilitat  
1. La quantia que podrà concedir-se per cada actuació presentada podrà ser com a màxim del 80% del cost pressupostat. En tot cas, este percentatge estarà supeditat a la disponibilitat pressupostària i a les característiques de les actuacions, d'acord amb els criteris establits en les presents bases.  
2. Les ajudes regulades en les presents bases seran compatibles amb qualssevol altres que obtinguen els beneficiaris procedents d'entitats publiques o privades alienes a estos, sempre que la suma de totes elles no supere el cost efectiu d'execució de l'actuació subvencionada.  
Quarta .Despeses subvencionables. Subcontractació amb tercers  
1. Seran subvencionables les despeses necessàries per a efectuar les inversions detallades en la base primera.   
En el cas d'inversions destinades a la creació de centres seran subvencionables les despeses assenyalades en l'article 31.7 de la Llei 38/2003, General de Subvencions. Així mateix seran subvencionables els tributs i impostos indirectes quan no siguen objecte de recuperació o compensació pel beneficiari.  
2. Quan l'import de la despesa subvencionable supere la quantia de 30.000 euros en el supòsit de cost per execució d'obra, o de 12.000 en cas de subministraments per a l'equipament, el beneficiari haurà de sol·licitar com a mínim tres ofertes de diferents empreses amb caràcter previ a la contracció del compromís per a l'execució del contracte o l'entrega del bé, llevat que per les especials característiques de les despeses subvencionables no hi haja en el mercat suficient nombre d'entitats que el presten, o llevat que la despesa s'haja realitzat abans de la sol·licitud de la subvenció.  
L'elecció entre les ofertes presentades, que hauran d'aportar-se en la sol·licitud, o si és el cas, en la justificació de la subvenció, es realitzarà conforme a criteris d'eficiència i economia, i s'haurà de justificar expressament en la Memòria explicativa del projecte quan l'elecció no recaiga sobre l'oferta més econòmica.  
Les despeses realitzades abans de la sol·licitud de subvenció podran ser admeses sense subjecció a concurrència d'ofertes prèvies. No obstant això, en este cas l'entitat beneficiària acreditarà en la memòria que presente les raons objectives que ha pres en consideració per a l'elecció de l'entitat prestadora del servici o subministrament i sempre que el cost de les despeses subvencionables no siga en cap cas superior al valor de mercat.  
3. Podrà subcontractar-se totalment o parcialment l'activitat subvencionada amb entitats o empreses no sotmeses a les prohibicions de l'article 29.7 de la Llei General de Subvencions.  
La subcontractació quan supere la quantia del 20 per cent de la subvenció que, si és el cas, es concedisca i excedisca de 60.000 euros, haurà de formalitzar-se per escrit i ser autoritzada prèviament per l'òrgan competent, que en la resolució que pose fi al procediment es pronunciarà sobre esta.   
Cinquena. Criteris d'avaluació de les sol·licituds  
Per a la concessió de les ajudes es valoraran els aspectes següents:  
1. El sector sobre el qual es pretenga actuar, en funció de la sinistralitat laboral que es constaten en les estadístiques oficials d'accidents de treball i malalties professionals. La puntuació màxima que podrà adjudicar-se conforme a este criteri serà de 30 punts.  
2. La incidència del centre de formació en la millora de les condicions de treball i en l'eficàcia de l'acció preventiva o en la promoció de la cultura preventiva. La puntuació màxima que podrà adjudicar-se conforme a este criteri serà de 25 punts.  
3. La implantació del sol·licitant en el sector o sectors d'activitat econòmica en què es pretenga dur a terme l'actuació. La puntuació màxima que podrà adjudicar-se conforme a este criteri serà de 20 punts   
4. La solvència tècnica i la capacitat de gestió de l'entitat sol·licitant. La puntuació màxima que podrà adjudicar-se conforme a este criteri serà de 15 punts.  
5. La implantació geogràfica del sol·licitant dins de la Comunitat Valenciana, segons el barem següent: comarcal, 2 punts; provincial, 5 punts; autonòmica, 10 punts.  
En el cas d'empat, s'atorgarà preferència per a la concessió de l'ajuda a aquells sol·licitants que acrediten ocupar, a la data de finalització del termini de presentació de sol·licituds, major percentatge de treballadors discapacitats en relació amb les seues plantilles respectives. La preferència serà aplicable en la forma prevista en l'article 6 del Decret 279/2004, del Consell de la Generalitat Valenciana. En cas de persistir la igualtat de puntuació, es prendrà en consideració la petició més antiga.  
Capítol II  
Procediment de gestió i concessió de les ajudes  
Sisena. Òrgans competents i règim de concessió  
1. Serà competent per a convocar les ajudes regulades en esta ordre i per a dictar la resolució dels procediments de concessió, el/la titular de la Direcció General de Treball, Cooperativisme i Economia Social, per delegació del conseller d'Economia, Hisenda i Ocupació.  
2. El règim de concessió de les ajudes serà el de concurrència competitiva.  
Es podrà adjudicar la totalitat del crèdit disponible a la millor o millors propostes presentades amb vista a garantir la seua viabilitat, i en funció dels imports sol·licitats per les entitats beneficiàries.  
Setena. Presentació de sol·licituds i termini  
1. Les sol·licituds es realitzaran per mitjà d'instància dirigida al conseller d'Economia, Hisenda i Ocupació segons model normalitzat, i es presentaran en qualsevol dels registres d'entrada de la conselleria d'Economia, Hisenda i Ocupació o en les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Estaran a disposició dels interessats els models de sol·licituds i de documents de caràcter general relatius a estes ajudes, en l'adreça d'Internet http://www.gva.es/subvencionstreball.  
2. Una vegada s'incorpore este procediment a l'annex del Decret 18/2004, de 13 de febrer, del Consell, de creació del Registre Telemàtic de la Generalitat i regulació de les notificacions telemàtiques de la Generalitat, o normativa que el substituïsca, els interessats podran efectuar la presentació de la sol·licitud d'ajuda i de la resta de documentació a aportar, davant del Registre Telemàtic de la Generalitat per mitjà de firma electrònica avançada basada en un certificat reconegut, en els termes previstos en la respectiva convocatòria.  
3. El termini per a presentació de sol·licituds es fixarà en la convocatòria de les ajudes corresponent.  
Vuitena. Documentació.  
1. Les sol·licituds hauran de dur adjunts els documents següents:  
a) Documentació acreditativa de la identitat del sol·licitant i, si és el cas, del seu representant.  
b) Còpia autèntica o fotocòpia compulsada dels estatuts, degudament legalitzats.   
c) Dades de domiciliació bancària en model facilitat a este efecte (imprés de manteniment de tercers per a pagaments de la Generalitat segons Ordre de 31.08.07 de la conselleria d'Economia, Hisenda i Ocupació, per la qual es modifica l'Ordre de 15.02.05, DOCV núm. 5596 de 11.09.07, o qualsevol altra que amb posterioritat la substituïsca), excepte si s'ha presentat abans i no ha experimentat variació, i en este cas bastarà declaració en este sentit.  
d) Projecte o memòria explicativa de la creació o equipament del centre, amb expressió de modalitat d'execució i calendari previsible de realització.  
e) Pressupost desglossat per partides, segons despeses subvencionables i detall d'actuacions de realització directa i/o realització per mitjà de subcontractació amb tercers.  
f) Els tres pressupostos que, en aplicació de l'article 31.3 de la Llei General de Subvencions, i el punt 2 de la base quarta d'esta ordre, ha d'haver sol·licitat el beneficiari.  
g) Sol·licitud d'autorització de subcontractació d'aquelles activitats quan el seu cost supere els límits establits en l'apartat 3 de la base quarta.  
h) Si l'entitat sol·licitant ha iniciat l'activitat per a la qual sol·licita subvenció abans de la sol·licitud, adjuntarà annex a la memòria en què es detallen les actuacions iniciades, la seua subcontractació i les despeses efectuades fins a eixa data, que es justificaran amb el conjunt de despesess subvencionables en el moment procedimental oportú.  
i) Fonts de finançament i procedència, incloent-hi l'ajuda que se sol·licita.  
j) Declaració responsable sobre les ajudes que puguen haver-se sol·licitat i/o percebut per a sufragar les mateixes despeses subvencionables, procedents de qualssevol administracions o ens públics, nacionals i internacionals.  
k) Declaració responsable de no incórrer en les prohibicions per a obtindre la condició de beneficiari recollides en els apartats 2 i 3 de l'article 13 de la Llei 38/2003, de 17 de novembre, General de Subvencions.  
l) Declaració responsable sobre el compliment de la normativa sobre integració laboral de persones amb discapacitat o, si és el cas, acreditació d'estar-ne exempt.  
m) Declaració responsable relativa que el sol·licitant no és deutor de la Generalitat per reintegrament de subvencions.  
n) La presentació de la sol·licitud a la convocatòria comportarà l'autorització a la conselleria d'Economia, Hisenda i Ocupació perquè esta, als efectes que el sol·licitant acredite, abans de dictar-se la proposta de resolució de concessió, si és el cas, el compliment de les seues obligacions tributàries i amb la Seguretat Social en els termes establits en l'article 13 de la Llei General de Subvencions i article 22 del seu Reglament puga demanar:  
- De l'Agència Estatal d'Administració Tributària, el certificat que acredite que el sol·licitant es troba al corrent de les seues obligacions tributàries.  
- De la Tresoreria General de la Seguretat Social el certificat acreditatiu que el sol·licitant es troba al corrent en el compliment de les seues obligacions amb la Seguretat Social.  
- Dels Servicis Territorials de la conselleria d'Economia, Hisenda i Ocupació, el certificat acreditatiu que el sol·licitant no té deutes de naturalesa tributària amb la Generalitat.  
No obstant això, el sol·licitant podrà denegar expressament el consentiment, aleshores haurà d'aportar junt amb la resta de la documentació les certificacions abans assenyalades, que hauran de tindre una vigència, almenys, de cinc mesos comptats a partir de la data de presentació de la sol·licitud.  
2. En el cas que els documents exigits que hagen d'adjuntar la sol·licitud d'ajudes ja es troben en poder de qualsevol òrgan de l'administració actuant, el sol·licitant podrà acollir-se al que establix l'apartat f) de l'article 35 de la Llei 30/1992, de Règim Jurídic de les Administracions Públiques i del Procediment Administratiu Comú, sempre que es faça constar la data i l'òrgan o dependència en què van ser presentats o si és el cas emesos i quan no haja transcorregut més de cinc anys des de la finalització del procediment a què corresponguen.  
En els supòsits d'impossibilitat material d'obtindre el document, l'òrgan competent podrà requerir al sol·licitant la seua presentació, o si no n'hi ha, l'acreditació per altres mitjans dels requisits a què es referix el document.  
3. Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb esta ordre resulte exigible, es requerirà l'interessat, de conformitat amb el que disposa l'article 71 de la llei mencionada, perquè en el termini de 10 dies, esmene la falta o adjunte els documents preceptius, amb indicació que, si no ho fa així, es dictarà una resolució en què es considerarà que ha desistit de la seua petició.  
Novena. Instrucció del procediment. Reformulació de sol·licituds  
1. La instrucció del procediment la realitzarà l'Àrea de Relacions Laborals i Seguretat Laboral de la Direcció General de Treball, Cooperativisme i Economia Social en els termes previstos en l'article 24 de la Llei 38/2003, de 17 de novembre, General de Subvencions.  
2. L'instructor, després de realitzar una preavaluació en la qual es verificarà el compliment de les condicions per a adquirir la condició de beneficiari i la resta d'activitats d'instrucció, traslladarà els expedients a la Comissió indicada en l'apartat següent.  
3. Per a l'avaluació de les sol·licituds es constituirà una Comissió de Valoració que adaptarà el seu funcionament a les regles generals que s'apliquen als òrgans col·legiats, i que estarà integrada pel personal funcionari de la Direcció General de Treball Cooperativisme i Economia Social que exercisca els llocs de direccions següents:  
- De l'Àrea de Relacions Laborals i Seguretat Laboral, que serà el seu president.  
- Del Servici d'Assessorament i Assistència Tècnica en Prevenció de Riscos Laborals.  
- Del Servici de Gestió de Programes, que actuarà com a secretari.  
4. La Comissió de Valoració emetrà, en un termini no superior a un mes, informe d'avaluació de les sol·licituds conforme als criteris de la base cinque. En eixe informe, amb expressió succinta dels motius pels quals ha procedit a la valoració i ponderació de les sol·licituds, s'establirà una prelació per ordre de major a menor puntuació. No serà necessari fixar un ordre de prelació entre les sol·licituds presentades que reunisquen els requisits establits per a accedir a les ajudes, en el cas que el crèdit consignat en la convocatòria siga suficient per a atendre totes elles.  
Quan l'informe de la Comissió de Valoració determine una quantia de subvenció que no supere el 75 per cent de la sol·licitada, es comunicarà immediatament al sol·licitant perquè en el termini de deu dies, puga formular adaptació del projecte d'actuació, respectant l'objecte, les condicions i la finalitat de la subvenció.  
5. L'instructor, a la vista de l'expedient i de l'informe de la Comissió, formularà proposta de resolució definitiva que elevarà a l'òrgan competent per a resoldre.  
Desena. Resolució de les ajudes  
1. La resolució de concessió o denegació es dictarà pel titular de l'òrgan competent, d'acord amb el que preveu el punt 1 de la base sisena d'esta ordre.  
2. Quan la resolució de concessió s'aparte de la proposta definitiva emesa per l'instructor, s'hi farà constar amb expressió de la motivació que la sustente.  
3. Si es concedix l'ajuda, la resolució ha de fixar expressament la quantia de la subvenció i incorporar, si és el cas, les condicions, obligacions i determinacions accessòries a què haja de subjectar-se el compliment de la subvenció. Les càrregues, modes i condicions de la subvenció s'imputaran al beneficiari, sense que este puga oposar les excepcions que, si és el cas, deriven de les seues relacions jurídiques amb tercers.   
4. Les resolucions de concessió podran retrotraure els seus efectes a l'activitat exercida amb anterioritat a la data d'aquelles, sempre que estiga inclosa en l'exercici en què es concedisca l'ajuda.  
5. El termini màxim per a resoldre i notificar la resolució del procediment serà de sis mesos des de la finalització del termini de presentació de sol·licituds. Una vegada transcorregut el termini sense que haja recaigut resolució, s'entendrà desestimada la sol·licitud en els termes previstos en l'article 44 de la Llei 30/1992, de Règim Jurídic de les Administracions Públiques i del Procediment Administratiu Comú, això sense perjuí que subsistisca l'obligació legal de resoldre sobre esta.  
6. Les resolucions esgotaran la via administrativa, i contra elles podrà interposar-se recurs potestatiu de reposició davant de l'òrgan que les ha dictat, en el termini d'un mes si la resolució és expressa i tres en cas de silenci administratiu, o ser impugnada directament davant de l'ordre jurisdiccional contenciós administratiu, en el termini de dos mesos si és expressa la resolució i sis mesos en cas de silenci administratiu, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i l'article 46 de la Llei 29/1998, de 13 de juliol, reguladora de la Jurisdicció Contenciosa Administrativa.  
Onzena. Resolució d'incidències  
L'òrgan competent per a la concessió de les ajudes, resoldrà les incidències que es produïsquen, i en especial els supòsits de:  
1. Modificacions justificades del projecte inicial.  
2. Canvis en la titularitat de l'actuació.  
3. Pròrrogues per a l'execució del projecte i per al compliment de les condicions particulars de la concessió, amb caràcter excepcional i sempre que se sol·liciten abans de l'expiració del termini o terme la pròrroga de la qual es pretén.  
4. Pròrrogues del termini per a l'aportació de documents acreditatius de l'execució del projecte als efectes de liquidació de l'ajuda.  
Dotzena. Justificació de despeses i pagament de les ajudes.  
1. La justificació s'haurà de presentar en el termini i les condicions que s'establisquen en les convocatòries o, si no, en les resolucions de concessió de les ajudes.  
2. A estos efectes, els beneficiaris hauran de presentar un compte justificatiu que inclourà, sota responsabilitat del declarant, els punts següents:  
2.1. Una memòria detallada sobre les actuacions realitzades.  
2.2. Acreditació d'haver executat el projecte objecte d'ajuda, de conformitat a les presents bases i resolució de concessió.  
2.3. Còpies compulsades de les factures justificatives de la despesa efectuada. Les factures hauran de complir el que disposa el Reial Decret 1496/2003, de 28 de novembre, pel qual s'aprova el Reglament que regula les obligacions de facturació i es modifica el Reglament de l'Impost sobre el Valor Afegit (BOE de 29.11.2003), modificat per Reial Decret 87/2005, de 31 de gener (BOE de 01.02.2005), i la resta de normativa vigent, o qualsevol altra que la substituïsca.  
2.4. Documentació acreditativa del pagament de les factures. Este només s'admetrà si està realitzat a través d'entitat financera, i es justificarà per mitjà de la presentació del moviment bancari que acredite l'eixida efectiva dels fons, sense perjuí del que assenyala l'apartat 3.  
2.5. Acreditació, si és el cas, del compliment de les obligacions i condicions que s'hagen establit en la resolució.  
2.6. Acreditació de trobar-se al corrent en les obligacions tributàries i enfront de la Seguretat Social en els termes fixats en la base vuitena, en el supòsit d'haver denegat expressament el consentiment perquè l'administració demane els certificats.  
2.7. Declaració responsable relativa al fet que el sol·licitant no és deutor de la Generalitat per reintegrament de subvencions.  
3. A efectes de justificació, es considerarà que la despesa subvencionada s'ha realitzat encara que les factures no hagen sigut efectivament pagades abans de la finalització del període de justificació. En este cas, en el termini màxim d'un mes des de la recepció material de l'ajuda, s'haurà d'aportar la documentació indicada en l'apartat 2.4.  
4. Si així es disposa en la convocatòria, i d'acord amb el que preveu el punt 2 de la base setena, els beneficiaris de les ajudes podran realitzar la presentació de la documentació justificativa per via telemàtica.  
5. El pagament es lliurarà una vegada acreditat l'anterior, d'acord amb la sol·licitud presentada i en els termes fixats per la resolució de concessió.   
Tretzena. Obligacions del beneficiari  
Són obligacions del beneficiari:  
1. Realitzar, i acreditar, l'activitat que fonamenta la concessió de la subvenció.  
2. Quan la despesa subvencionada es destine a l'adquisició, construcció rehabilitació i millora de béns inventariables, es destinaran a la eixa activitat durant un període mínim de cinc anys.  
En el cas de béns inscriptibles en un registre públic, s'haurà de fer constar en l'escriptura esta circumstància, així com l'import de la subvenció concedida, i estos aspectes s'hauran d'inscriure en el registre públic corresponent.  
3. El compliment dels requisits i les condicions que determine la resolució de concessió de l'ajuda, així com les que deriven de la llei, la seua naturalesa o objecte.  
4. Trobar-se al corrent de les seues obligacions tributàries i enfront de la Seguretat Social en els termes previstos en els articles 18 i 19 del Reial Decret 887/2006, de 21 de juliol que aprova el Reglament de la Llei General de Subvencions.  
Este compliment s'haurà d'acreditar, en el supòsit d'haver denegat expressament el consentiment perquè l'administració demane els certificats, en el moment de sol·licitar la subvenció i en la forma prevista en l'apartat 2.6 de la base anterior.  
5. El sotmetiment a les actuacions de control financer que corresponen a la Intervenció General en relació amb les ajudes concedides, així com a les que puguen determinar-se pels òrgans de control de la Unió Europea.  
6. Fer constar de manera explícita en la difusió de les accions subvencionables, el suport de la Generalitat a través de la conselleria d'Economia, Hisenda i Ocupació. Este consistirà en la inclusió de la imatge de la Generalitat i de llegendes relatives al finançament públic en cartells, materials impresos i plaques commemoratives. En este últim cas, l'exposició serà permanent.  
7. Comunicar, en qualsevol moment de la vigència de l'expedient, altres ajudes públiques i privades que haja obtingut o sol·licitat per al mateix projecte després de la data de presentació de la sol·licitud, la qual cosa donarà lloc al corresponent expedient d'adequació de l'ajuda i adaptació a les noves circumstàncies financeres del beneficiari.  
Catorzena. Control de les accions. Reintegrament de subvencions.  
1. La Direcció General de Treball, Cooperativisme i Economia Social realitzarà el control i seguiment de les accions a través de les comprovacions que considere necessàries amb vista al compliment pel beneficiari de les seues obligacions i de les condicions i dels termes pels quals haja obtingut subvenció.  
2. Per a determinar els efectes, si és el cas, de l'incompliment caldrà tindre en compte el caràcter essencial o no del requisit, condició o obligació incomplit. Es consideren essencials els requisits, les condicions o les obligacions que determinarien que el beneficiari no haguera pogut adquirir el dret a la subvenció o que desvirtuen la finalitat principal d'esta.  
3. Tota alteració de les condicions no essencials tingudes en compte per a la concessió de la subvenció, la falta d'acreditació de la totalitat de la despesa del projecte aprovat, i en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.  
4. Quedarà sense efecte la resolució de concessió, amb obligació si és el cas de reintegrament de les quantitats que s'hagen lliurat, quan concórreguen les causes dels articles 37 de la Llei General de Subvencions i 47.9 de la Llei d'Hisenda Pública de la Generalitat Valenciana, i particularment les següents:  
a) L'alteració essencial d'alguna de les característiques del projecte aprovat.  
b) La falta de justificació de les despeses efectivament realitzades i la concessió amb posterioritat a la presentació de la sol·licitud d'altres ajudes públiques que en el seu conjunt excedisquen dels límits establits.  
c) L'incompliment de l'obligació de destí establida en el punt segon de la base anterior, que es produirà en tot cas amb l'alienació o el gravamen del bé, el qual quedarà afecte al pagament del reintegrament siga qui siga el seu posseïdor, amb les excepcions establides en els punts 4 lletra b) i 5 de l'art. 31 de la Llei General de Subvencions.  
5. Els procediments de reintegrament de les quantitats percebudes, se subjectaran, en tot allò que s'aplique, al que disposa el capítol II del títol II de la Llei 38/2003, de 17 de novembre, General de Subvencions.  
Quinzena. Publicitat de les subvencions concedides.  
Als efectes previstos en l'article 18 de la Llei General de Subvencions, es publicarà en el Diari Oficial de la Comunitat Valenciana la relació de les subvencions concedides d'acord amb les presents bases, mitjançant una resolució de la Direcció General de Treball, Cooperativisme i Economia Social.  
Esta relació haurà de contindre les prescripcions contingudes en el número 1 de l'article 18 mencionat, relatives a la convocatòria, programa i crèdit pressupostari a què s'imputen, beneficiari, quantitat concedida i finalitat de la subvenció.  
La publicació de les ajudes concedides en cap cas suplirà la notificació d'estes als beneficiaris, ni tindrà altres efectes que els perseguits per la Llei General de Subvencions.